ইউসুফ হাসান
ইউসুফ হাসান (আরবি: يوسف حسن; জন্ম: ২৪ মে ১৯৯৬) হলেন একজন কাতারি পেশাদার ফুটবল খেলোয়াড়। তিনি বর্তমানে কাতারের পেশাদার ফুটবল লীগের শীর্ষ স্তর কাতার স্টার্স লীগের ক্লাব আল গারাফাহ এবং কাতার জাতীয় দলের হয়ে গোলরক্ষক হিসেবে খেলেন। ২০০৯–১০ মৌসুমে, কাতারি ফুটবল ক্লাব এস্পায়ারের যুব পর্যায়ের হয়ে খেলার মাধ্যমে ইউসুফ ফুটবল জগতে প্রবেশ করেছেন এবং পরবর্তীকালে ভিয়ারিয়ালের যুব দলের হয়ে খেলার মাধ্যমে তিনি ফুটবল খেলায় বিকশিত হয়েছেন। ২০১৫–১৬ মৌসুমে, কাতারি ক্লাব আল গারাফাহের হয়ে খেলার মাধ্যমে তিনি তার জ্যেষ্ঠ পর্যায়ের খেলোয়াড়ি জীবন শুরু করেছেন। মাঝে তিনি এক মৌসুমের জন্য বেলজীয় ক্লাব ইউপেনের হয়ে ধারে খেলেছেন। ইউসুফ কাতার অনূর্ধ্ব-২০ দলের হয়ে কাতারের বয়সভিত্তিক পর্যায়ে অভিষেক করেছিলেন। কাতারের বয়সভিত্তিক দলের হয়ে খেলার পর, তিনি ২০১৮ সালে কাতারের হয়ে আন্তর্জাতিক পর্যায়ে অভিষেক করেছেন; কাতারের জার্সি গায়ে তিনি এপর্যন্ত ৯ ম্যাচে অংশগ্রহণ করেছেন।